Up-164/00
Natisni
Opravilna št.:
Up-164/00
Datum odločitve:
6. 12. 2000
ECLI:
ECLI:SI:USRS:2000:Up.164.00
Akt:
Ustavna pritožba A. A. zoper sklep Ustavnega sodišča št. Up- 178/98 z dne 7. 3. 2000
Izrek:
Ustavna pritožba A. A. zoper sklep Ustavnega sodišča št. Up- 178/98 z dne 7. 3. 2000 se zavrže.
Evidenčni stavek:
Odločitve Ustavnega sodišča, ne glede na to ali je bila izdana v postopku ocene ustavnosti in zakonitosti predpisov, ali pa v postopku ustavne pritožbe, torej ne glede na to ali ima naravo posamičnega akta, ni mogoče izpodbijati z ustavno pritožbo.
Geslo:
Neizpodbojnost odločitve Ustavnega sodišča z ustavno pritožbo.
Pravna podlaga:
Zakon o Ustavnem sodišču (ZUstS), 21., 25. čl.
Opomba:
V obrazložitvi svoje odločitve se Ustavno sodišče sklicuje na svojo zadevo št. Up-331/98 z dne 4. 3. 1999, Uradni list RS, št. 17/99 - OdlUS VIII,120.
Vrsta zadeve:
ustavna pritožba
Vrsta akta:
posamični akt
Datum vloge:
12. 5. 2000
Vrsta odločitve:
sklep
Vrsta rešitve:
zavrženje
Dokument:
US20549
Up-164/00
6. 12. 2000
S K L E P
Ustavno sodišče je v postopku za preizkus ustavne pritožbe A. A. iz Ž. na seji senata dne 6. decembra 2000
s k l e n i l o:
Ustavna pritožba A. A. zoper sklep Ustavnega sodišča št. Up- 178/98 z dne 7. 3. 2000 se zavrže.
O b r a z l o ž i t e v
1. Ustavno sodišče s sklepom št. Up-178/98 z dne 7. 3. 2000 ni sprejelo v obravnavo ustavne pritožbe A. A. zoper sodbo Vrhovnega sodišča št. VIII Ips 15/98 z dne 21. 4. 1998 v zvezi s sodbo Višjega delovnega in socialnega sodišča št. Pdp 838/96 z dne 16. 10. 1997 in sodbo Delovnega in socialnega sodišča v Kopru, Oddelka v Postojni, št. Pd 6/96 z dne 25. 4. 1995.
2. V ustavni pritožbi z dne 10. 5. 2000 pritožnik navaja, da jo vlaga kot pritožbo zoper zgoraj navedeni sklep Ustavnega sodišča. Pri tem se sklicuje na svojo interpretacijo tretjega odstavka 55. člena Zakona o Ustavnem sodišču (Uradni list RS, št. 15/94 - v nadaljevanju: ZUstS), po katerem naj bi bila izključena le pritožba zoper zavrženje oziroma sprejem ustavne pritožbe, ne pa tudi pritožba zoper sklep o nesprejemu.
Predlaga, naj Ustavno sodišče še enkrat presodi zatrjevano kršitev 22. člena Ustave in ponovno odloči o sprejemu ustavne pritožbe. Pri tem naj upošteva zlasti navedbe o različnih odločitvah sodišč o tem ali je Ministrstvo za obrambo lahko pravdna stranka v individualnih delovnih sporih.
3. Ustavna pritožba ni pravno sredstvo, s katerim bi bilo mogoče izpodbijati odločitve Ustavnega sodišča. Ustavno sodišče je že sprejelo stališče, da odločbe ali sklepa Ustavnega sodišča ne glede na to, ali sta izdana v postopku ocene ustavnosti in zakonitosti predpisov ali pa v postopku ustavne pritožbe, torej ne glede na to, ali ima naravo posamičnega akta ali ne, ni mogoče izpodbijati z ustavno pritožbo (glej na primer sklep št.
Up-331/98 z dne 4. 3. 1999, Uradni list RS, št. 17/99 in OdlUS VIII, 120). Ustavna pritožba je posebno pravno sredstvo, ki je dopustno zoper posamične akte drugih državnih organov, organov lokalnih skupnosti in nosilcev javnih pooblastil, kadar se z njimi posega v človekove pravice ali temeljne svoboščine. ZUstS v tretjem odstavku 55. člena celo določa, da zoper odločitev senata, sprejeto v postopku preizkusa ustavne pritožbe, to je zoper odločitev o zavrženju, sprejemu ali nesprejemu ustavne pritožbe, ni dopustna pritožba.
4. Ker ustavna pritožba ni dopustna, jo je Ustavno sodišče zavrglo.
5. Kolikor pritožnik smiselno uveljavlja izdajo dopolnilnega sklepa, ker naj Ustavno sodišče ne bi odločilo o vseh zatrjevanih kršitvah pravice iz 22. člena Ustave, tak predlog ni utemeljen. Pritožnik tudi tokrat kot dokaz za drugačno odločanje sodišč ponuja sklep (in ne sodbo, kot ga napačno imenuje)
Višjega delovnega in socialnega sodišča št. Pdp 807/96 z dne 13. 7. 1998. S tem sklepom o razveljavitvi prvostopne sodbe in vrnitvi zadeve v novo sojenje, ni bilo še o ničemer odločeno, zato se ne more upoštevati kot primer domnevno drugačne odločitve.
6. Senat Ustavnega sodišča je sprejel ta sklep na podlagi 21. in 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko.
Predsednica senata:
Milojka Modrijan